钦定古今图书集成/明伦汇编/官常典/第283卷 > 汉
## 钦定古今图书集成/明伦汇编/官常典/第283卷 > 汉

汉为太子，设太傅、少傅，而门大夫、庶子、先马舍人属
之。又设詹事丞，而率更、家令、诸令、长、丞、仆皆属之。
按《汉书百官公卿表》：太子太傅、少傅，古官，属官有太
子门大夫。

〈注〉《应劭》曰：“员五人，秩六百石。”

庶子：

〈注〉《应劭》曰：“员五人，秩六百石。”

先马舍人。

〈注〉张晏曰：先马员十六人，秩比谒者。如淳曰：“前驱也。”《国语》曰：“句践亲为夫差先马。”先或作洗也。

詹事，秦官，掌皇后、太子家有丞。属官有太子率更、家
令、丞、仆，中盾、卫率、厨、厩长、丞。

〈注〉应劭曰：“詹，省也，给也。”臣瓒曰：“茂陵书詹事，秩真二千石。”师古曰：“皇后、太子各置詹事，随其所在以名官。”张晏曰：“太子称家，故曰家令。”臣瓒曰：“茂陵中书，太子家令，秩八百石。”应劭曰：“中盾主周卫徼道，秩四百石。”如淳曰：“《汉仪注》，卫率主门卫，秩千石。”师古曰：“掌知漏刻，故曰率更。”自此以上，太子之官也。